Kjempeviseslåtten

Kjempeviseslåtten er Harald Sæveruds mest kjente komposisjon skrevet i 1943. Verket finnes i to versjoner, én for soloklaver og én for symfoniorkester. Selve tittelen refererer både til motstandskampen og til folkeviseballadenes såkalte kjempeviser. Det anslående og medrivende hovedtemaet kan sies å skape assosiasjoner til enkelte norske ballademelodier. Det gjentas i stadig nye belysninger gjennom hele komposisjonen og med stigende intensitet.

På overskriften til stykket skrev Sæverud: «Til heimefrontens store og små kjempere!» og litt under står det «Ballad of revolt» (opprørsballade). Sæverud fikk inspirasjonen til verket under en reise i Lærdal. Han har selv fortalt: «Det var på bryggen i Lærdalsøren, på hjemreise fra et sjeldent besøk i Oslo, at det sterkt slo ned i meg en harmdirrende protest ved synet av fiendens soldatbrakker som skjemte fjellsiden oppover dalen. Spontant som en forbitret ed brast tonene ut av meg.»

I Lærdal er det satt opp en steinplate ved bryggen der Sæverud stod, hvor noen av notene i Kjempeviseslåtten er risset inn. Kjempeviseslåtten er blitt stående som et musikalsk symbol på den norske patriotismen.

Verket ble fremført av Kringkastingsorkestret under Minnemarkeringen i Oslo 22. juli 2012.

 Innspillinger (i utvalg) 
Robert Riefling, piano. Innspilt i København cirka 8. juni 1950. Utgitt på 78-platen HMV DB 5296 i 1950 og på platen HMV 7PN 7.

 Kilder 
 Eyvind Solås i NRK om Sæverud og Kjempeviselåtten

Kategori:Musikkverk for piano
Kategori:Orkesterverk
Kategori:Komposisjoner fra 1943
Kategori:Uroppføringer av musikk i 1945
Kategori:Komposisjoner av Harald Sæverud